Document ID: 32009D0345

KOMISIJAS LĒMUMS
(2009. gada 22. aprīlis),
ar ko atbilstīgi Eiropas Parlamenta un Padomes Regulai (EK) Nr. 258/97 ļauj laist tirgū jaunu pārtikas produktu sastāvdaļu K2 vitamīnu (menahinonu) no Bacillus subtilis natto
(izziņots ar dokumenta numuru C(2009) 2935)
(Autentisks ir tikai teksts angļu valodā)
(2009/345/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1997. gada 27. janvāra Regulu (EK) Nr. 258/97, kas attiecas uz jauniem pārtikas produktiem un jaunām pārtikas produktu sastāvdaļām (1), un jo īpaši tās 7. pantu,
tā kā:
(1)
Uzņēmums NattoPharma2006. gada 20. decembrī Īrijas kompetentajām iestādēm iesniedza pieprasījumu par jaunas pārtikas produktu sastāvdaļas K2 vitamīna (menahinona) no Bacillus subtilis natto laišanu tirgū, lai izmantotu īpašas diētas pārtikas produktos un pārtikas produktos, kuriem pievieno vitamīnus un minerālvielas.
(2)
Īrijas kompetentā pārtikas vērtēšanas iestāde 2007. gada 22. janvārī izsniedza sākotnējo novērtējuma ziņojumu. Šajā ziņojumā tā secināja, ka ir vajadzīga papildu novērtēšana.
(3)
Komisija 2007. gada 27. februārī informēja visas dalībvalstis par šo pieprasījumu. 2007. gada 8. martā lūdza veikt EPNI novērtējumu.
(4)
Pēc Komisijas pieprasījuma EPNI diētisko produktu, uztura un alerģiju zinātnes ekspertu grupa 2008. gada 2. oktobrī sagatavoja atzinumu par K2 vitamīna nekaitīgumu. Atzinumā EPNI secināja, ka menahinons, kas iegūts no Bacillus subtilis natto, ir nekaitīgs K vitamīna avots.
(5)
K2 vitamīns jāizmanto saskaņā ar Padomes 1989. gada 3. maija Direktīvu 89/398/EEK par dalībvalstu tiesību aktu tuvināšanu attiecībā uz īpašas diētas pārtikas produktiem (2), Komisijas 2001. gada 15. februāra Direktīvu 2001/15/EK par vielām, ko īpašā barošanas nolūkā var pievienot īpašas diētas pārtikas produktiem (3), un/vai Eiropas Parlamenta un Padomes 2006. gada 20. decembra Regulu (EK) 1925/2006 par vitamīnu un minerālvielu, un dažu citu vielu pievienošanu pārtikai (4). Pamatojoties uz zinātnisko novērtējumu, noteikts, ka menahinons atbilst Regulas (EK) Nr. 258/97 3. panta 1. punktā izklāstītajiem kritērijiem.
(6)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
K vitamīna avotu K2 vitamīnu (menahinonu) saskaņā ar specifikāciju pielikumā var laist tirgū kā jaunu pārtikas produktu sastāvdaļu, lai izmantotu saskaņā ar Direktīvu 2001/15/EK un/vai Regulu (EK) Nr. 1925/2006.
2. pants
Ar šo lēmumu atļautās jaunās pārtikas produktu sastāvdaļas nosaukums uz to saturoša pārtikas produkta etiķetes ir “Menahinons” vai “K vitamīns”.
3. pants
Šis lēmums ir adresēts NattoPharma, Dammensveien 40, P.O.Box 2896 Solli, N-0230 Oslo, Norvēģija.
Briselē, 2009. gada 22. aprīlī

Labels: 17
7
0
6
18